
Σκοπός
Η οδηγία περιγράφει τις αρχές που είναι υποχρεωμένοι να ακολουθούν οι εργαζόμενοι και τα μέλη της ακαδημαϊκής κοινότητας για την πρόσβαση σε λογαριασμούς ηλεκτρονικού ταχυδρομείου του Πανεπιστημίου.
Ανάλυση
Το Πανεπιστήμιο εφαρμόζει τις ακόλουθες οδηγίες με σκοπό την ενσωμάτωση της προστασίας των προσωπικών δεδομένων σε εφαρμοζόμενες πολιτικές / διαδικασίες σχετικά με την πρόσβαση σε λογαριασμούς ηλεκτρονικού ταχυδρομείου των εργαζομένων και των μελών της ακαδημαϊκής κοινότητας του Πανεπιστημίου: 
· Εξασφαλίζεται μέσα από την υλοποίηση κατάλληλων εκπαιδευτικών / ενημερωτικών ενεργειών ότι η χρήση του ηλεκτρονικού ταχυδρομείου (e-mail) από το προσωπικό και μέλη της ακαδημαϊκής κοινότητας του Πανεπιστημίου ή/ και τους συνεργάτες του γίνεται αποκλειστικά για σκοπούς λειτουργίας του Πανεπιστημίου και μόνο για την εκτέλεση των συμφωνηθέντων εργασιών στο πλαίσιο καθορισμένων αρμοδιοτήτων ή στο πλαίσιο συνεργασίας με το Πανεπιστήμιο. 
· Οι χρήστες ενημερώνονται από την αρμόδια Διεύθυνση / Τμήμα για την ορθή λειτουργία του λογαριασμού (ιδρυματικού e-mail) για τα δεδομένα που υπόκεινται επεξεργασία βάσει της χρήσης του κατά τη διάρκεια της εργασίας του όσο και μετά την αποχώρησή του χρήστη. Επιπλέον πληροφορίες μπορούν να δοθούν στους χρήστες από τη Διεύθυνση Μηχανοργάνωσης.
· Εφαρμόζονται κατάλληλα μέτρα ελέγχου της ασφάλειας κατά τη χρήση των υπηρεσιών e-mail. Επιπλέον, καθένας που χρησιμοποιεί υπηρεσίες e-mail μέσω εξοπλισμού του Πανεπιστημίου έχει την υποχρέωση συμμόρφωσης με την εφαρμοζόμενη από το Πανεπιστήμιο αποδεκτή χρήση email.
· Υλοποιούνται κατάλληλες υποδομές ασφάλειας με σκοπό τον έλεγχο των email αλλά και την προστασία από κακόβουλο λογισμικό. Γίνεται χρήση πλατφόρμας antivirus με κεντρική διαχείριση για την προστασία των χρηστών από κακόβουλο λογισμικό.
· Για την αποτελεσματική χρήση του ηλεκτρονικού ταχυδρομείου εφαρμόζονται οι παρακάτω κανόνες από τους χρήστες του Πανεπιστημίου:
· Κατά την αποστολή ηλεκτρονικών μηνυμάτων, ο χρήστης πρέπει να βεβαιώνεται ότι το μήνυμα που θα στείλει απευθύνεται στο σωστό παραλήπτη µε τη σωστή ηλεκτρονική διεύθυνση.
· Δεν επιτρέπεται η αποστολή μαζικών ηλεκτρονικών μηνυμάτων (bulk emails) σε ομάδες ατόμων, όπου τα στοιχεία τους είναι ορατά από όλους τους παραλήπτες, καθώς μπορεί να θεωρηθεί αποκάλυψη προσωπικών δεδομένων σε τρίτους και συνεπώς παραβίαση της σχετικής νομοθεσίας. 
· Οι χρήστες κρυπτογραφούν τα αρχεία με εμπιστευτικές ή απόρρητες πληροφορίες τα οποία διακινούνται με email. 
· Οι χρήστες δεν ανοίγουν αρχεία που είναι συνημμένα σε e-mails όταν δεν είναι απολύτως σίγουροι για την ταυτότητα του αποστολέα, γιατί υπάρχει ο κίνδυνος εγκατάστασης κακόβουλου λογισμικού (virus, Trojan horse, worms, spyware, toolkits) στους υπολογιστές τους και κατά συνέπεια τη μεταφορά του μέσω του δικτύου σε όλα τα συστήματα του Πανεπιστημίου. Σε περίπτωση που υπάρχει οποιαδήποτε αμφιβολία ή το e-mail  φαίνεται ύποπτο (αρκετά ορθογραφικά ή/ και συντακτικά λάθη, κείμενο εκφοβισμού κ.λπ.), οι χρήστες επικοινωνούν με τον Υπεύθυνο Ασφάλειας Πληροφοριών ή τον υπεύθυνο πρόσωπο που θα ορίσει το Πανεπιστήμιο για τη διαχείριση θεμάτων ασφάλειας πληροφοριών.
· Διαγράφονται άμεσα e-mail από δήθεν παρόχους οικονομικών υπηρεσιών (π.χ. Τράπεζες) όπου ζητούνται τα συνθηματικά χρηστών ή οποιοδήποτε άλλο προσωπικό  στοιχείο.
· Οι χρήστες δεν θα πρέπει να απαντάνε και να προωθούν e-mail που λαμβάνουν με θέμα την ενημέρωση για ιούς ή κενά ασφαλείας. Ο μόνος υπεύθυνος για την αποστολή τέτοιων μηνυμάτων είναι ο Υπεύθυνος Ασφάλειας Πληροφοριών ή το υπεύθυνο πρόσωπο που θα ορίσει το Πανεπιστήμιο για τη διαχείριση θεμάτων ασφάλειας πληροφοριών.
· Δεν θα πρέπει να  αποκαλύπτεται σε καμία περίπτωση κανένα αναγνωριστικό (username – password)  ηλεκτρονικών λογαριασμών.
· Δεν πρέπει να αποστέλλονται video ή εικόνες και γενικότερα μεγάλου μεγέθους αρχεία μέσω του ηλεκτρονικού ταχυδρομείου, καθώς δημιουργείται συμφόρηση και καθυστέρηση στο δίκτυο. Εναλλακτικά, συστήνεται η χρήση του συστήματος μεταφόρτωσης μεγάλων αρχείων https://upload.users.aua.gr.
· Σε περίπτωση που υπάρχει υποψία ότι ένα e-mail περιέχει ιό, θα πρέπει να ενημερώνεται άμεσα ο Υπεύθυνος Ασφάλειας Πληροφοριών ή το υπεύθυνο πρόσωπο που θα ορίσει το Πανεπιστήμιο για τη διαχείριση θεμάτων ασφάλειας πληροφοριών.

	
· Δεν θα πρέπει να γνωστοποιείται  η διεύθυνση ηλεκτρονικού ταχυδρομείου του εργαζόμενου του Πανεπιστημίου σε εξωτερικούς παρόχους ηλεκτρονικών υπηρεσιών ή σελίδες κοινωνικής δικτύωσης.
· Υπενθυμίζεται ότι το email (mailbox) δεν είναι αποθηκευτικός χώρος. Κάθε εργαζόμενος θα πρέπει να διενεργεί τακτική εκκαθάριση του ηλεκτρονικού ταχυδρομείου.	

